Beslag gelê op nagenoeg 200 vuurwapensArgieffoto Die polisie in die Wes-Kaap het in September op nagenoeg 200 onwettige vuurwapens beslag gelê. Kapt. FC van Wyk, woordvoerder van die polisie, het gesê die onlangse vlaag van misdaad in omgewings soos Philippi-Oos en Nyanga toon dat daar “hopeloos te veel” vuurwapens in die verkeerde hande is. “Die polisie moes tydens September ook ontelbare aanvalle op beamptes verduur wat net besig was om hul plig te doen en hard te werk om ons gemeenskappe veilig te hou,” het Van Wyk laat hoor. Volgens Van Wyk is daar op 196 vuurwapens tydens misdaadvoorkomingspogings beslag gelê. Hy het bygevoeg dat die gemeenskap ook hul kant gebring en vir die polisie baie wenke gegee het. “Die beslaglegging van die vuurwapens en gepaardgaande ondersoeke het daartoe gelei dat 218 verdagtes in hegtenis geneem is. Hulle is op aanklagte van die onwettige besit van ŉ vuurwapen in hegtenis geneem.” Daar is op 46 vuurwapens in die Nyanga-polisiëringsgebied beslag gelê, 26 in die Bluedowns-gebied, 26 in Khayelitsha en 28 in Mitchells Plain.